[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.10.2006

COM(2006) 579 τελικό

2006/0184 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

Για την παροχή συμπληρωματικής μακροοικονομικής χρηματοδοτικής συνδρομής στη Μολδαβία

(υποβληθείσα από την Επιτροπή) {SEC(2006) 1258}

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Η Επιτροπή προτείνει να παρασχεθεί μακροοικονομική χρηματοδοτική συνδρομή στη Μολδαβία υπό μορφή μη επιστρεπτέας επιχορήγησης ανώτατου ύψους 45 εκατ. ευρώ για τη στήριξη του ισοζυγίου πληρωμών της Μολδαβίας και την δημιουργία αποθεματικού διαθεσίμων. Η προτεινόμενη συνδρομή θα συμβάλλει στην ελάττωση των χρηματοδοτικών περιορισμών της Μολδαβίας στην εφαρμογή του οικονομικού της προγράμματος. Εκτός αυτού θα διευκολύνει και θα ενθαρρύνει τις προσπάθειες των αρχών να εφαρμόσουν μεταρρυθμίσεις στο πλαίσιο του Προγράμματος δράσης της Ευρωπαϊκής Πολιτικής Γειτονίας ΕΕ-Μολδαβίας και του Εγγράφου για την στρατηγική οικονομικής ανάπτυξης και μείωσης της φτώχειας. Η προτεινόμενη μακροοικονομική χρηματοδοτική συνδρομή θα είναι περιορισμένη χρονικά, θα συμπληρώνει τη στήριξη που έχει χορηγηθεί από τα θεσμικά όργανα του Bretton Woods, τους διμερείς δωρητές και τη Λέσχη του Παρισιού και θα είναι υπό όρους, θα εξαρτάται ειδικότερα από την πρόοδο που θα πραγματοποιηθεί για την υλοποίηση της συμφωνίας PRGF (Διευκόλυνση για τη μείωση της φτώχειας και την οικονομική ανάπτυξη) που στηρίζει το ΔΝΤ. Η πράξη αυτή πραγματοποιείται σε μια εποχή που οι σχέσεις ΕΕ-Μολδαβίας εισέρχονται σε στάδιο βαθύτερης ολοκλήρωσης στο πλαίσιο της Ευρωπαϊκής Πολιτικής Γειτονίας. |

120 | Γενικό πλαίσιο Στην αρχική φάση της μετάβασης προς την ελεύθερη οικονομία, η Μολδαβία εφάρμοσε επιτυχώς μια πρώτη σειρά μεταρρυθμίσεων. Στη συνέχεια, προς τα τέλη της δεκαετίας του 1990 και στις αρχές της τρέχουσας δεκαετίας, οι μεταρρυθμίσεις σημείωσαν επιβράδυνση ενώ ο κρατικός παρεμβατισμός στην οικονομία αυξήθηκε. Για τους λόγους αυτούς η χρηματοδότηση από τα θεσμικά όργανα του Bretton Woods διακόπηκε. Έτσι, δεν μπόρεσαν να εφαρμοσθούν δύο ενέργειες μακροοικονομικής χρηματοδοτικής συνδρομής της ΕΕ υπέρ της Μολδαβίας - ένα δάνειο ύψους 15 εκατ. ευρώ που αποφασίσθηκε το 2000 και μια ισόποση μη επιστρεπτέα επιχορήγηση που αποφασίσθηκε το 2002[1]. Την ίδια περίοδο το ΑΕΠ της Μολδαβίας αυξήθηκε με μέσο ετήσιο ρυθμό 7%. Η αύξηση αυτή οφείλεται στην άνοδο της εγχώριας ζήτησης χάρη στα εμβάσματα από το εξωτερικό που με την πάροδο του χρόνου αυξήθηκαν σε ποσοστό πάνω από το 30% του ΑΕΠ. Το 2005, το κατά κεφαλή ΑΕΠ της Μολδαβίας είχε υπερδιπλασιαστεί (σε δολάρια) σε σχέση με το 2000. Ωστόσο, επειδή ανέρχεται μόνον σε 812 USD αποτελεί με απόσταση το χαμηλότερο στην Ευρώπη. Η Μολδαβία αποτελεί την μόνη ευρωπαϊκή χώρα που η Παγκόσμια Τράπεζα κατατάσσει στις χώρες χαμηλού εισοδήματος. Το 2004-2005, στο πολιτικό πρόγραμμα της Μολδαβίας επανεμφανίσθηκαν οι διαρθρωτικές μεταρρυθμίσεις, ιδίως με την έγκριση από την κυβέρνηση του Εγγράφου για την στρατηγική οικονομικής ανάπτυξης και τη μείωση της φτώχειας. Η αποφασιστικότητα της κυβέρνησης για τις μεταρρυθμίσεις ενισχύεται από την επιθυμία της να συμμετάσχει στο ευρωπαϊκό γίγνεσθαι, και επιβεβαιώθηκε με την υιοθέτηση, τον Φεβρουάριο του 2005, του Προγράμματος δράσης ΕΕ - Μολδαβίας στο πλαίσιο της Ευρωπαϊκής Πολιτικής Γειτονίας. Κατά το μεγαλύτερο μέρος του 2005 η κυβέρνηση άσκησε οικονομική πολιτική που απέβλεπε στην προβολή της ανανεωμένης αυτής δέσμευσης για σταθεροποίηση και μεταρρυθμίσεις. Λαμβάνοντας υπόψη τα αποτελέσματα, στα τέλη του 2005, οι αρχές της χώρας και το ΔΝΤ επανέλαβαν τις συζητήσεις για ένα νέο πρόγραμμα που θα μπορούσε να χρηματοδοτηθεί στο πλαίσιο ειδικής ρύθμισης με το ΔΝΤ. Τον Φεβρουάριο του 2006 επιτεύχθηκε συμφωνία σχετικά με τις παραμέτρους ενός τέτοιου προγράμματος και τον Μάιο του 2006 το Συμβούλιο των Διοικητών του ΔΝΤ ενέκρινε μια τριετή χρηματοδοτική ρύθμιση στο πλαίσιο της Διευκόλυνσης για τη μείωση της φτώχειας και την ανάπτυξη (Poverty Reduction and Growth Facility - PRGF). Την έγκριση της ρύθμισης αυτής ακολούθησε η σύναψη συμφωνίας με τους επίσημους πιστωτές της Μολδαβίας από την Λέσχη του Παρισιού, για την αναδιάρθρωση συσσωρευμένων ληξιπρόθεσμων οφειλών και τρεχουσών πληρωμών με ληκτότητα μέσα στην περίοδο που καλύπτει το πρόγραμμα, βάσει των λεγόμενων «όρων του Houston». Ένας από τους βασικούς στόχους της ρύθμισης ήταν να δοθεί στην Μολδαβία η δυνατότητα να τακτοποιήσει τις σχέσεις της με τους επίσημους πιστωτές της. Το πρόγραμμα PRGF αποβλέπει στην διατήρηση της μακροοικονομικής σταθερότητας και, μέσω αυτής, στην στήριξη της ανάπτυξης της οικονομίας και της μείωσης της φτώχειας, ιδίως στο πλαίσιο της συνεχιζόμενης έντονης εισροής εμβασμάτων από το εξωτερικό και των σημαντικά μεγαλύτερων τιμών εισαγόμενης ενέργειας. Βάσει του προγράμματος οι αρχές της χώρας δεσμεύονται να περιορίσουν το έλλειμμα του προϋπολογισμού στο 0,5% του ΑΕΠ ενώ η εθνική τράπεζα αποβλέπει στην αύξηση των συναλλαγματικών αποθεμάτων σε τρεις μήνες εισαγωγών έως τα τέλη του 2008. Τα διαρθρωτικά μέτρα προτεραιότητας περιλαμβάνουν, συγκεκριμένα, δράσεις στους τομείς της ελευθέρωσης του ξένου εμπορίου, της εταιρικής διακυβέρνησης, της μεταρρύθμισης του τραπεζικού τομέα και της φορολογικής διοίκησης. Την εποχή που εγκρίθηκε το πρόγραμμα, θεωρήθηκε ότι οι προτεινόμενες πολιτικές θα είχαν ως αποτέλεσμα αύξηση του ΑΕΠ κατά 6% το 2006 και 5% την περίοδο 2007-2008, προοδευτική μείωση του πληθωρισμού σε περίπου 7% έως τα τέλη του 2008 και ελλείμματα του ισοζυγίου τρεχουσών συναλλαγών περίπου 5% του ΑΕΠ. Ωστόσο, το πρόγραμμα τίθεται σε εφαρμογή μέσα σε ένα ιδιαίτερα δύσκολο εξωτερικό κλίμα. Ήδη το 2005, εξαιτίας της έντονης αύξησης των τιμών του πετρελαίου, αυξήθηκαν απότομα το εμπορικό έλλειμμα και το έλλειμμα τρεχουσών συναλλαγών της Μολδαβίας. Από τις αρχές του 2006, η Μολδαβία αντιμετωπίζει πρόσθετα προβλήματα στο ισοζύγιο πληρωμών της όπως η απόφαση της ρωσικής μονοπωλιακής επιχείρησης φυσικού αερίου, της Gazprom, να αυξήσει τις τιμές του φυσικού αερίου που χρεώνει στην Μολδαβία από 80 USD ανά χίλια κυβικά μέτρα σε 110 USD, τον Ιανουάριο του 2006 και σε 160 USD τον Ιούλιο, και η απαγόρευση εξαγωγών κρασιού και οινοπνεύματος προς τη Ρωσία - που εξασθενίζουν δραματικά τις προοπτικές ως προς την επίτευξη των στόχων του προγράμματος PRGF. Η εξασθένιση των εξωτερικών λογαριασμών της Μολδαβίας θα καταστήσει, επίσης, δυσχερέστερη την επίτευξη των μεσοπρόθεσμων στόχων της κυβέρνησης όσον αφορά την ανάπτυξη και τη μείωση της φτώχειας που περιλαμβάνονται στο Έγγραφο στρατηγικής για την οικονομική ανάπτυξη και τη μείωση της φτώχειας, καθώς και των στόχων του Προγράμματος δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας. Οι οικονομικές εξελίξεις στην Μολδαβία θα απαιτήσουν, πρώτον, κάποια προσαρμογή του προγράμματος PRGF και, δεύτερο, πρόσθετη έκτακτη χρηματοδότηση, πέραν εκείνης που διατίθεται σήμερα. Η ΕΕ χορήγησε επανειλημμένα στο παρελθόν μακροοικονομική χρηματοδοτική συνδρομή (ΜΧΣ) στη Μολδαβία με σκοπό την αντιμετώπιση αιφνίδιων πιέσεων στο ισοζύγιο πληρωμών. Η Επιτροπή θεωρεί ότι η τρέχουσα κατάσταση δικαιολογεί την χρησιμοποίηση του μέσου αυτού για μια ακόμη φορά. Η χορήγηση ΜΧΣ από μέρους της ΕΕ θα συνέβαλε στην κάλυψη των αναγκών εξωτερικής χρηματοδότησης της Μολδαβίας το 2007 και το 2008. Αυτό δικαιολογείται επίσης και από την βαθύτερη συνεργασία μεταξύ ΕΕ και Μολδαβίας στο πλαίσιο της Ευρωπαϊκής Πολιτικής Γειτονίας (ΕΠΓ). Η Μολδαβία είναι μια από τις χώρες εταίρους της ΕΕ στο πλαίσιο αυτό, από τότε που τέθηκε σε εφαρμογή η ΕΠΓ. Εκτός αυτού η Μολδαβία, μαζί με την Ουκρανία αποτελούν τις μόνες ανατολικές γειτονικές χώρες που σήμερα εφαρμόζουν πρόγραμμα δράσης ΕΠΓ. Η ΕΠΓ αποβλέπει στην ανάπτυξη μιας ολοένα στενότερης σχέσης μεταξύ της ΕΕ και των χωρών εταίρων, η οποία προχωρά πέρα από τα προηγούμενα επίπεδα συνεργασίας στην εμβάθυνση της πολιτικής συνεργασίας, περιλαμβανομένου του τομέα εξωτερικής πολιτικής και πολιτικής ασφαλείας και, στην περίπτωση της Μολδαβίας, στην επίλυση της διαμάχης στην Υπερδνειστερία (Transnistria). Αποβλέπει επίσης στην προώθηση της οικονομικής ανάπτυξης και της μείωσης της φτώχειας. |

130 | Ισχύουσες διατάξεις στον τομέα που αφορά η πρόταση Kαμία |

140 | Συνοχή με άλλες πολιτικές και στόχους της Ένωσης Οι σχέσεις ΕΕ- Μολδαβίας εισήλθαν σε φάση βαθύτερης ολοκλήρωσης μετά την έναρξη της εφαρμογής της ΕΠΓ. Η κοινοτική βοήθεια μέσω της μακροοικονομικής χρηματοδοτικής συνδρομής θα συνέβαλε στην ενίσχυση των διμερών σχέσεων με την Μολδαβία. Προβλέπεται ότι από το 2007 και μετά, το Ευρωπαϊκό Μέσο Γειτονίας και Εταιρικής Σχέσης (European Neighbourhood and Partnership Instrument - ENPI) θα περιλάβει και την Μολδαβία και θα επιτρέψει την παροχή βοήθειας και υπό μορφή στήριξης του προϋπολογισμού. Η κατάρτιση προγραμμάτων στήριξης τομεακών προϋπολογισμών ή του γενικού προϋπολογισμού υπέρ της Μολδαβίας αναμένεται ότι θα αρχίσει μόλις τεθεί σε λειτουργία το ΕNPI. Ωστόσο, δεν προβλέπονται στο εγγύς μέλλον πληρωμές για τη στήριξη του προϋπολογισμού από το ΕNPI. Επιπλέον, το μέσο στήριξης του προϋπολογισμού από το ΕΝΡΙ, που αποβλέπει στη στήριξη διαρθρωτικών πολιτικών μεσοπρόθεσμα και μακροπρόθεσμα, δεν ανταποκρίνεται πλήρως στα τρέχοντα προβλήματα της Μολδαβίας τα οποία οφείλονται κυρίως σε βραχυπρόθεσμες πιέσεις στο ισοζύγιο πληρωμών της. Προβλέπεται ότι χρηματοδότηση στο πλαίσιο της μακροοικονομικής χρηματοδοτικής συνδρομής θα είναι διαθέσιμη πολύ πριν μια πιθανή παρέμβαση για τη στήριξη του προϋπολογισμού στο πλαίσιο του ΕΝΡΙ. Η ΜΧΣ ως βραχυπρόθεσμο μέσο θα αφορά συγκεκριμένα την αντιμετώπιση τρεχουσών πιεστικών αναγκών εξωτερικής χρηματοδότησης της Μολδαβίας οφειλόμενων στη σημαντική επιδείνωση του εξωτερικού οικονομικού περιβάλλοντος της χώρας. Εντούτοις, η μακροοικονομική χρηματοδοτική συνδρομή θα στηρίξει, στο μεταξύ διάστημα, και διαρθρωτικές μεταρρυθμίσεις προβλεπόμενες στο Πρόγραμμα δράσης ΕΕ-Μολδαβίας και το Έγγραφο για την στρατηγική οικονομικής ανάπτυξης και μείωσης της φτώχειας. |

Διαβούλευση με τα ενδιαφερομενα μερη και αξιολογηση των επιτώσεων |

Διαβούλευση με τα ενδιαφερόμενα μέρη |

219 | O υπουργός οικονομικών της Μολδαβίας κ. Mihail Pop ζήτησε χρηματοδοτική συνδρομή από την ΕΕ τον Μάιο του 2006. Οι υπηρεσίες της Επιτροπής επικοινώνησαν με το Διεθνές Νομισματικό Ταμείο και την Παγκόσμια Τράπεζα, καθώς και διμερείς δωρητές στο πλαίσιο της προπαρασκευής της παρούσας πρότασης της Επιτροπής προκειμένου να συζητήσουν τις χρηματοδοτικές ανάγκες. Η Επιτροπή συμβουλεύθηκε την Οικονομική και Δημοσιονομική Επιτροπή προτού υποβάλει την πρότασή της. Μετά την έγκριση της απόφασής του Συμβουλίου, οι υπηρεσίες της Επιτροπής θα διαπραγματευθούν με τις αρχές της Μολδαβίας ένα μνημόνιο συναντίληψης και μια συμφωνία χορήγησης ώστε να καθοριστούν οι λεπτομέρειες της συνδρομής. |

Συγκέντρωση και χρησιμοποίηση ειδικών γνώσεων |

229 | Δεν υπήρξε ανάγκη προσφυγής σε εξωτερικούς εμπειρογνώμονες. |

230 | Εκτίμηση επιπτώσεων Η μακροοικονομική χρηματοδοτική συνδρομή αποτελεί ένα μέσο επικεντρωμένο στις πολιτικές και, συνεπώς κατάλληλο για να στηρίξει τις προσπάθειες των αρχών της Μολδαβίας για τη βελτίωση της διατηρησιμότητας των δημοσίων οικονομικών σε βραχυπρόθεσμη έως μεσοπρόθεσμη βάση. Η μακροοικονομική χρηματοδοτική συνδρομή θα έχει άμεσο αντίκτυπο στο ισοζύγιο πληρωμών και στα αποθεματικά της Μολδαβίας και με τον τρόπο αυτόν θα συμβάλλει στην ελάττωση των χρηματοδοτικών περιορισμών στην εφαρμογή του οικονομικού προγράμματος των αρχών της χώρας. Η κοινοτική συνδρομή θα βοηθήσει τις αρχές της Μολδαβίας να εφαρμόσουν βραχυπρόθεσμες και μεσοπρόθεσμες πολιτικές αναφερόμενες στο Πρόγραμμα δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας και στο Έγγραφο για την στρατηγική οικονομικής ανάπτυξης και μείωσης της φτώχειας. |

Νομικά στοιχεια της προτασης |

305 | Περίληψη των προτεινόμενων ενεργειών Η Επιτροπή θα χορηγήσει στη Μολδαβία μακροοικονομική χρηματοδοτική συνδρομή υπό μορφή μη επιστρεπτέων επιχορηγήσεων ανώτατου ύψους 45 εκατ. ευρώ. Η συνδρομή θα χορηγηθεί σε τρεις δόσεις εντός διετίας. Η περίοδος εφαρμογής του προγράμματος μπορεί να παραταθεί κατά ένα έτος. Τη συνδρομή θα διαχειρίζεται η Επιτροπή η οποία θα συμφωνήσει με τις αρχές της Μολδαβίας τους ειδικούς όρους οικονομικής πολιτικής και χρηματοδότησης που θα διέπουν την καταβολή των δόσεων της συνδρομής. Θα ληφθούν δεόντως υπόψη ειδικά μέτρα για την πρόληψη της απάτης και άλλων παρατυπιών, σύμφωνα με τον δημοσιονομικό κανονισμό. |

310 | Νομική βάση Άρθρο 308 της συνθήκης |

329 | Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς η αρχή της επικουρικότητας δεν ισχύει. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τον (τους) ακόλουθο(-ους) λόγο(-ους). |

331 | Το ποσό της συνδρομής αντιστοιχεί χονδρικά στο ένα τρίτο των υπολειμματικών χρηματοδοτικών αναγκών της Μολδαβίας για τα έτη 2007-2008, που καλύπτονται από τη συνδρομή. Λαμβάνοντας υπόψη την χρηματοδότηση που λαμβάνει η Μολδαβία από διμερείς δωρητές και πιστωτές και, γενικότερα, από τη διεθνή κοινότητα δωρητών, θεωρείται ότι πρόκειται για τον κατάλληλο βαθμό συμμετοχής από πλευράς Κοινότητας. Η συνδρομή θα ανταποκρίνεται πλήρως στους μακροοικονομικούς στόχους που ήδη έχουν καθοριστεί στα έγγραφα οικονομικής πολιτικής της Μολδαβίας όπως το Μνημόνιο οικονομικών και χρηματοδοτικών πολιτικών στο πλαίσιο της ρύθμισης PRGF με το ΔΝΤ, το οποίο εκδόθηκε τον Μάιο του 2006. Θα ανταποκρίνεται, επίσης, στους μακροπρόθεσμους στόχους πολιτικής του Εγγράφου για την στρατηγική οικονομικής ανάπτυξης και μείωσης της φτώχειας που εκδόθηκε στον Μάιο του 2004 και του Προγράμματος δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας, που εγκρίθηκε τον Φεβρουάριο του 2005. Όσον αφορά τους ειδικούς όρους από τους οποίους θα εξαρτηθεί η καταβολή των δόσεων της ενίσχυσης, η Επιτροπή σκοπεύει να επικεντρωθεί σε ένα περιορισμένο αριθμό κριτηρίων, περιλαμβανομένης, κυρίως, της διαχείρισης των δημοσίων οικονομικών. Εκτός αυτού η Επιτροπή ενδέχεται να μελετήσει την ενίσχυση ειδικών τομεακών πολιτικών τις οποίες το πρόγραμμα δράσης ΕΕ-Μολδαβίας στο πλαίσιο της ΕΠΓ, χαρακτηρίζει ως ιδιαίτερης σπουδαιότητας. |

Επιλογή μέσων |

341 | Προτεινόμενα μέσα: Άλλα. |

342 | Άλλα μέσα δεν θα ήταν κατάλληλα για τον(τους) ακόλουθο(ους) λόγο(ους). Ελλείψει κανονισμού-πλαισίου που να διέπει το μέσο μακροοικονομικής χρηματοδοτικής συνδρομής, μόνο αποφάσεις ad hoc του Συμβουλίου βάσει του άρθρου 308 της Συνθήκης μπορούν να αποτελέσουν νομική βάση για τη συνδρομή αυτή. |

Δημοσιονομικές επιπτώσεις |

401 | Τέτοιου είδους συνδρομή θα μπορούσε να χρηματοδοτηθεί από πιστώσεις αναλήψεως υποχρεώσεων το 2007 βάσει της γραμμής του προϋπολογισμού 01 03 02 (Μακροοικονομική Χρηματοδοτική Συνδρομή) υπό τον όρο της τελικής έγκρισης του Προϋπολογισμού των ΕΚ για το 2007, με την πραγματοποίηση πληρωμών το 2007 και το 2008. |

Συμπληρωματικές πληροφορίες |

Ρήτρα επανεξέτασης / αναθεώρησης / λήξης ισχύος |

533 | Η πρόταση περιλαμβάνει μια ρήτρα λήξης της ισχύος. |

1. 2006/0184 (CNS)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

Για την παροχή συμπληρωματικής μακροοικονομικής χρηματοδοτικής συνδρομής στη Μολδαβία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής[2],

τη γνώμη του Ευρωπαϊκού Κοινοβουλίου[3],

μετά από διαβούλευση με την Οικονομική και Δημοσιονομική Επιτροπή,

Εκτιμώντας τα ακόλουθα:

2. Οι αρχές της Μολδαβίας έχουν αναλάβει δεσμεύσεις για τη σταθεροποίηση της οικονομίας και για διαρθρωτικές μεταρρυθμίσεις, με υποστήριξη από το Διεθνές Νομισματικό Ταμείο (ΔΝΤ) βάσει τριετούς ρύθμισης στο πλαίσιο της Διευκόλυνσης για τη μείωση της φτώχειας και την ανάπτυξη (PRGF) που εγκρίθηκε στις 5 Μαΐου 2006. Στη συνέχεια, οι πιστωτές από τη Λέσχη του Παρισιού συμφώνησαν στις 12 Μαΐου 2006 να προβούν στην αναδιάρθρωση του διμερούς επίσημου χρέους της Μολδαβίας βάσει των όρων του Houston.

3. Τον Μάιο του 2004 οι αρχές της Μολδαβίας ενέκριναν ένα Έγγραφο για την στρατηγική οικονομικής ανάπτυξης και μείωσης της φτώχειας που καθορίζει τις μεσοπρόθεσμες προτεραιότητες της κυβερνητικής δράσης.

4. Η Μολδαβία, αφενός, και η Ευρωπαϊκή Κοινότητα και τα κράτη μέλη της, αφετέρου, υπέγραψαν Συμφωνία συνεργασίας και εταιρικής σχέσης η οποία τέθηκε σε ισχύ από 1ης Ιουλίου 1998.

5. Οι σχέσεις μεταξύ Μολδαβίας και Ευρωπαϊκής Ένωσης αναπτύσσονται μέσα στο πλαίσιο της Ευρωπαϊκής Πολιτικής Γειτονίας, που αναμένεται ότι θα οδηγήσει σε βαθύτερη οικονομική ολοκλήρωση. Η ΕΕ και η Μολδαβία συμφώνησαν ως προς ένα Πρόγραμμα Δράσης στο πλαίσιο της Ευρωπαϊκής Πολιτικής Γειτονίας το οποίο καθορίζει βραχυπρόθεσμες και μεσοπρόθεσμες προτεραιότητες για τις σχέσεις ΕΕ-Μολδαβίας και τις συναφείς πολιτικές.

6. Η Μολδαβία αντιμετωπίζει σημαντικές χρηματοδοτικές ανάγκες που προκύπτουν από τη σημαντική επιδείνωση του εξωτερικού περιβάλλοντός της.

7. Οι αρχές της Μολδαβίας ζήτησαν χρηματοδοτική συνδρομή υπό ευνοϊκούς όρους από τους Διεθνείς Χρηματοπιστωτικούς Οργανισμούς, την Κοινότητα και άλλους διμερείς δωρητές. Πέραν της χρηματοδότησης από το ΔΝΤ και την Παγκόσμια Τράπεζα, απομένει ένα σημαντικό χρηματοδοτικό κενό που πρέπει να καλυφθεί τους επόμενους μήνες, προκειμένου να στηριχθεί το ισοζύγιο πληρωμών της χώρας, να ενισχυθούν τα συναλλαγματικά της διαθέσιμα και να στηριχθούν οι στόχοι πολιτικής που συνοδεύουν το πρόγραμμα μεταρρυθμίσεων των αρχών της χώρας.

8. Η Μολδαβία είναι επιλέξιμη για δάνεια και χορηγήσεις υπό εξαιρετικά ευνοϊκούς όρους από την Παγκόσμια Τράπεζα και το ΔΝΤ.

9. Υπό τις συνθήκες αυτές η μακροοικονομική χρηματοδοτική συνδρομή της Κοινότητας προς τη Μολδαβία πρέπει να λάβει τη μορφή μη επιστρεπτέας επιχορήγησης, ως το κατάλληλο μέτρο για τη στήριξη της αποδέκτριας χώρας σε αυτήν την κρίσιμη φάση.

10. Προκειμένου να διασφαλισθεί η αποτελεσματική προστασία των οικονομικών συμφερόντων της Κοινότητας σε σχέση με την παρούσα μακροοικονομική χρηματοδοτική συνδρομή, είναι απαραίτητο η Μολδαβία να λάβει τα κατάλληλα μέτρα πρόληψης και καταπολέμησης της απάτης, της διαφθοράς και όλων των παρατυπιών που συνδέονται με την ενίσχυση αυτή και, αφετέρου, να προβλεφθούν έλεγχοι από την Επιτροπή και το Ελεγκτικό Συνέδριο.

11. Η εκταμίευση της παρούσας μη επιστρεπτέας επιχορήγησης δεν θίγει τις εξουσίες της αρχής του προϋπολογισμού.

12. Τη διαχείριση της μακροοικονομικής χρηματοδοτικής συνδρομής θα αναλάβει η Επιτροπή σε συνεργασία με την Οικονομική και Δημοσιονομική Επιτροπή.

13. Η συνθήκη δεν προβλέπει άλλες εξουσίες, εκτός από εκείνες του άρθρου 308, για την έκδοση της παρούσας απόφασης.

ΑΠΟΦΑΣΙΖΕΙ:

Άρθρο 1

14. Η Κοινότητα θα θέσει στη διάθεση της Μολδαβίας μακροοικονομική χρηματοδοτική συνδρομή υπό μορφή μη επιστρεπτέας επιχορήγησης ανώτατου ύψους 45 εκατ. ευρώ με σκοπό την υποστήριξη του ισοζυγίου πληρωμών της Μολδαβίας και, με τον τρόπο αυτόν, την ελάττωση των χρηματοδοτικών περιορισμών στην εφαρμογή του οικονομικού προγράμματος της κυβέρνησης.

15. Τη διαχείριση της χρηματοδοτικής συνδρομής της Κοινότητας αναλαμβάνει η Επιτροπή σε συνεργασία με την Οικονομική και Δημοσιονομική Επιτροπή και κατά τρόπο συνεπή προς τις συμφωνίες που έχουν συναφθεί μεταξύ Διεθνούς Νομισματικού Ταμείου (ΔΝΤ) και Μολδαβίας.

16. Η χρηματοδοτική συνδρομή της Κοινότητας θα παραμείνει στη διάθεση της Μολδαβίας επί δύο έτη, αρχής γενομένης από την πρώτη ημέρα μετά την έναρξη ισχύος της παρούσας απόφασης. Ωστόσο, εφόσον το απαιτήσουν οι περιστάσεις, η Επιτροπή δύναται να αποφασίσει, μετά από διαβούλευση με την Οικονομική και Δημοσιονομική Επιτροπή, να παρατείνει την περίοδο διάθεσης της ενίσχυσης κατά ένα έτος το πολύ.

Άρθρο 2

17. Η Επιτροπή εξουσιοδοτείται να συμφωνήσει με τις αρχές της Μολδαβίας, μετά από διαβούλευση με την Οικονομική και Δημοσιονομική Επιτροπή, τους όρους οικονομικής και χρηματοπιστωτικής πολιτικής από τους οποίους εξαρτάται η παρούσα συνδρομή. Οι εν λόγω όροι θα καθοριστούν με ένα μνημόνιο συναντίληψης και μια συμφωνία χορήγησης. Οι όροι αυτοί πρέπει να είναι συνεπείς με τις συμφωνίες και τις ρυθμίσεις που αναφέρονται στο άρθρο 1 παράγραφος 2.

18. Κατά την υλοποίηση της κοινοτικής συνδρομής, η Επιτροπή ελέγχει την ποιότητα των χρηματοπιστωτικών κυκλωμάτων, των διοικητικών διαδικασιών και των μηχανισμών εσωτερικού και εξωτερικού ελέγχου της Μολδαβίας που υπεισέρχονται στην υλοποίηση της παρούσας μακροοικονομικής χρηματοδοτικής συνδρομής.

19. Η Επιτροπή ελέγχει ανά τακτικά διαστήματα, σε συνεργασία με την Οικονομική και Δημοσιονομική Επιτροπή και το ΔΝΤ, αν οι οικονομικές πολιτικές της Μολδαβίας ανταποκρίνονται στους στόχους της παρούσας συνδρομής και αν πληρούνται ικανοποιητικά οι όροι χρηματοδότησης και οικονομικής πολιτικής.

Άρθρο 3

20. Η Επιτροπή θα θέσει τη συνδρομή στη διάθεση της Μολδαβίας σε τρεις δόσεις.

21. Η πρώτη θα εκταμιευθεί εφόσον εφαρμόζεται ικανοποιητικά το οικονομικό πρόγραμμα που υποστηρίζει το ΔΝΤ στο πλαίσιο της διευκόλυνσης για τη μείωση της φτώχειας και την ανάπτυξη και το Πρόγραμμα δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας.

22. Η δεύτερη και οι τυχόν περαιτέρω δόσεις θα εκταμιευθούν εφόσον εφαρμόζεται ικανοποιητικά το οικονομικό πρόγραμμα που υποστηρίζει το ΔΝΤ στο πλαίσιο της διευκόλυνσης για τη μείωση της φτώχειας και την ανάπτυξη και το Πρόγραμμα δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας, καθώς και όποια άλλα μέτρα συμφωνήθηκαν με την Επιτροπή σύμφωνα με τα όσα ορίζει το άρθρο 2 παράγραφος 1 και όχι προτού παρέλθει ένα τρίμηνο από την εκταμίευση της προηγούμενης δόσης.

23. Τα ποσά της συνδρομής καταβάλλονται στην Εθνική Tράπεζα της Μολδαβίας. Τελικός αποδέκτης των ποσών αυτών θα είναι το Υπουργείο Οικονομικών της Μολδαβίας.

Άρθρο 4

Η εφαρμογή της παρούσας συνδρομής πραγματοποιείται σύμφωνα με τις διατάξεις του Δημοσιονομικού Κανονισμού που διέπει τον Γενικό προϋπολογισμό των Ευρωπαϊκών Κοινοτήτων και τους κανόνες εφαρμογής του. Ειδικότερα, το μνημόνιο συναντίληψης και η συμφωνία χορήγησης που θα συναφθούν με τις αρχές της Μολδαβίας πρέπει να διασφαλίζουν ότι η Μολδαβία θα λάβει τα κατάλληλα μέτρα για την πρόληψη και την καταπολέμηση της απάτης, της διαφθοράς και οποιασδήποτε άλλης παρατυπίας σε σχέση με την παρούσα συνδρομή. Πρέπει επιπλέον να προβλέπει την πραγματοποίηση ελέγχων από την Επιτροπή και την Ευρωπαϊκή Υπηρεσία Καταπολέμησης της Απάτης (OLAF), με τη μορφή επιτόπιων ελέγχων και επιθεωρήσεων, καθώς και ελέγχων από το Ελεγκτικό Συνέδριο, κατά περίπτωση επιτόπιων.

Άρθρο 5

Η Επιτροπή υποβάλλει κατ' έτος και έως τις 31 Αυγούστου, έκθεση στο Ευρωπαϊκό Κοινοβούλιο και το Συμβούλιο, που περιλαμβάνει αξιολόγηση σχετικά με την εφαρμογή της παρούσας συμφωνίας κατά το προηγούμενο έτος.

Άρθρο 6

Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Τίτλος 01 – Οικονομικές και χρηματοδοτικές υποθέσεις Δραστηριότητες: 03 – Διεθνείς οικονομικές και χρηματοδοτικές υποθέσεις |

Ονομασία της δρασησ: Μακροοικονομικη χρηματοδοτικη συνδρομη στη μολδαβια |

1. ΓΡΑΜΜΗ (-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ (-ΕΣ)

Άρθρο 01 03 02 — Μακροοικονομική χρηματοδοτική συνδρομή

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο για τη δράση (Μέρος B): 45 εκατ. ευρώ για ανάληψη υποχρέωσης

Προϋπολογισμός διαθέσιμος για το 2007 (προσχέδιο προϋπολογισμού): 79,591 εκατ. ευρώ σε πιστώσεις αναλήψεως υποχρεώσεων και 100,814 εκατ. ευρώ σε πιστώσεις πληρωμών για τη γραμμή του προϋπολογισμού 01 03 02, εφόσον εγκριθεί ο προϋπολογισμός για το 2007.

2.2. Περίοδος υλοποίησης:

Έτος έναρξης: 2007, έτος λήξης: 2008

2.3. Συνολική πολυετής εκτίμηση δαπανών:

(α) Ενδεικτικό χρονοδιάγραμμα των πιστώσεων αναλήψεων υποχρεώσεων/πιστώσεων πληρωμών (δημοσιονομική παρέμβαση) (βλ. σημείο 6.1.1)

εκατ. ευρώ (τρία δεκαδικά ψηφία)

2007 | 2008 | 2009 | Σύνολο |

Αναλήψεις δεσμεύσεων | 45,000 | 45,000 |

Πληρωμές | 30,000 | 15,000 | 45,000 |

(b) Τεχνική και διοικητική συνδρομή και δαπάνες στήριξης (βλ. σημείο 6.1.2)

Αναλήψεις δεσμεύσεων | 0,030 | 0,030 | 0,060 |

Πληρωμές | 0,030 | 0,030 | 0,060 |

Μερικό σύνολο α+β |

Αναλήψεις δεσμεύσεων | 45,030 | 0,030 | 45,060 |

Πληρωμές | 30,030 | 15,030 | 45,060 |

(c) Συνολικές δημοσιονομικές επιπτώσεις των ανθρώπινων πόρων και άλλων διοικητικών δαπανών (βλ. σημεία 7.2 και 7.3)

Πιστώσεις ανάληψης υποχρεώσεων/ Πιστώσεις πληρωμών | 0,165 | 0,165 | 0,330 |

ΣΎΝΟΛΟ α+β+γ |

Αναλήψεις δεσμεύσεων | 45,195 | 0,195 | 45,390 |

Πληρωμές | 30,195 | 15,195 | 45,390 |

2.4. Συμβατότητα με το δημοσιονομικό προγραμματισμό και με τις δημοσιονομικές προοπτικές

Η πρόταση είναι συμβιβάσιμη με τον ισχύοντα δημοσιονομικό προγραμματισμό.

2.5. Δημοσιονομικές επιπτώσεις επί των εσόδων:

Η πρόταση δεν έχει δημοσιονομική επίπτωση στα έσοδα.

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

ΜΥΔ | Διαφοροποιημένες δαπάνες | ΟΧΙ | ΟΧΙ | ΟΧΙ | Αριθ. 4 |

4. Νομικη βαση

Άρθρο 308 της συνθήκης

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης [4]

5.1.1. Επιδιωκόμενοι στόχοι

Η προτεινόμενη συνδρομή συνίσταται σε κοινοτική μη επιστρεπτέα επιχορήγηση ανώτατου ύψους 45 εκατ. ευρώ προς τη Μολδαβία (που θα χρηματοδοτηθεί από τον Γενικό Προϋπολογισμό) με σκοπό τη στήριξη του ισοζυγίου πληρωμών της Μολδαβίας και τη δημιουργία αποθεματικού στο πλαίσιο της σημαντικής επιδείνωσης του εμπορικού ισοζυγίου και του ισοζυγίου τρεχουσών συναλλαγών της χώρας αυτής βραχυπρόθεσμα. Με τον τρόπο αυτόν, η προτεινόμενη συνδρομή θα ελαττώσει τους χρηματοδοτικούς περιορισμούς της Μολδαβίας στην εφαρμογή του προγράμματος PRGF, του προγράμματος δράσης στο πλαίσιο της Ευρωπαϊκής Πολιτικής Γειτονίας (ΕΠΓ) ΕΕ-Μολδαβίας και της στρατηγικής της Μολδαβίας για την οικονομική ανάπτυξη και τη μείωση της φτώχειας.

Η συνδρομή αυτή συμπληρώνει τους πόρους που διατίθενται στη Μολδαβία για τη στήριξη του κυβερνητικού προγράμματος σταθεροποίησης της οικονομίας και διαρθρωτικών μεταρρυθμίσεων, από το ΔΝΤ, την Παγκόσμια Τράπεζα, διμερείς χορηγούς και την ΕΕ στο πλαίσιο του στοιχείου στήριξης του προϋπολογισμού από το πρόγραμμα επισιτιστικής ασφάλειας, καθώς και την απαλλαγή από χρέη που χορήγησαν οι επίσημοι πιστωτές.

5.1.2. Μέτρα σχετικά με την εκ των προτέρων ( ex ante) αξιολόγηση

Οι υπηρεσίες της Επιτροπής διεξήγαγαν αξιολόγηση εκ των προτέρων τον Ιούλιο-Αύγουστο του 2006 (από τη μονάδα D3 της ΓΔ Οικονομικών και Χρηματοδοτικών Υποθέσεων).

5.1.3. Μέτρα μετά από την εκ των υστέρων αξιολόγηση

Δεν έχει ακόμη γίνει εκ των υστέρων αξιολόγηση προηγούμενης κοινοτικής μακροοικονομικής χρηματοδοτικής συνδρομής προς τη Μολδαβία.

5.2. Προβλεπόμενη δράση και λεπτομέρειες υλοποίησης της δημοσιονομικής παρέμβασης

Η παρούσα συνδρομή θα λάβει τη μορφή απλής μη επιστρεπτέας επιχορήγησης που θα εκταμιευθεί σε τρεις ή, αναλόγως, σε τέσσερις δόσεις. Η πρώτη δόση θα εκταμιευθεί βάσει ενός Μνημονίου συναντίληψης που θα συναφθεί μεταξύ των αρχών της Μολδαβίας και της Κοινότητας. Οι επόμενες δόσεις θα εκταμιευθούν εφόσον πληρούνται ικανοποιητικά οι όροι οικονομικής πολιτικής και, μόνον μετά την παρέλευση τριμήνου από την εκταμίευση της προηγούμενης δόσης.

Η παρούσα συνδρομή διέπεται από τα ποσοτικά κριτήρια που ορίζει το μακροοικονομικό πλαίσιο της τρέχουσας ρύθμισης PRGF που έχει συμφωνηθεί μεταξύ Μολδαβίας και ΔΝΤ. Συνεπώς, πριν την εκταμίευση μιας δόσης της παρούσας συνδρομής, οι υπηρεσίες της Επιτροπής, σε συνεργασία με τις εθνικές αρχές και το προσωπικό του ΔΝΤ, θα εξετάζουν αν πληρούνται τα ποσοτικά κριτήρια επιδόσεων ή αν συμφωνήθηκαν νέες ρυθμίσεις.

Επιπλέον, η Επιτροπή θα συμφωνήσει με τις αρχές της χώρας μια σειρά ειδικών όρων πολιτικής που θα πρέπει να πληρούνται προκειμένου να εκταμιευθεί η δεύτερη και, ενδεχομένως, οι επόμενες δόσεις της συνδρομής. Οι εν λόγω όροι πολιτικής πρέπει να ανταποκρίνονται στις συμφωνίες ή ρυθμίσεις που συνήψε η Μολδαβία με το ΔΝΤ και την Παγκόσμια Τράπεζα. Στο στάδιο αυτό προβλέπεται ότι οι εν λόγω όροι θα εστιάζονται ειδικά στη μεταρρύθμιση της διαχείρισης των δημόσιων οικονομικών και στη δημόσια διοίκηση. Εκτός αυτού, η Επιτροπή ενδέχεται να μελετήσει την ενίσχυση ειδικών τομεακών πολιτικών τις οποίες το πρόγραμμα δράσης ΕΕ-Μολδαβίας στο πλαίσιο της ΕΠΓ, χαρακτηρίζει ως ιδιαίτερης σπουδαιότητας.

5.3. Τρόπος υλοποίησης

Η παρούσα συνδρομή θα εφαρμοσθεί υπό μορφή συγκεντρωτικής διαχείρισης απευθείας από το μόνιμο προσωπικό της Επιτροπής.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο μέρος Β – (για ολόκληρη την περίοδο προγραμματισμού

Οι πληρωμές της συνδρομής από την γραμμή του προϋπολογισμού 01 03 02 θα εξαρτηθούν από το εάν η Μολδαβία πληροί τους σχετικούς όρους, όπως περιγράφονται στο σημείο 5.2.

6.1.1. Δημοσιονομική παρέμβαση

Αναλήψεις υποχρεώσεων σε εκατ. € (μέχρι το τρίτο δεκαδικό ψηφίο)

Κατανομή | 2007 | 2008 | 2009 | Σύνολο |

Δόσεις μη επιστρεπτέας επιχορήγησης προς τη Μολδαβία | 45,000 | - | 45,000 |

ΣΥΝΟΛΟ | 45,000 | 45,000 |

6.1.2. Τεχνική και διοικητική βοήθεια, δαπάνες στήριξης και δαπάνες πληροφορικής (πιστώσεις ανάληψης υποχρεώσεων)

2007 | 2008 | 2009 | Σύνολο |

1) Τεχνική και διοικητική βοήθεια |

α) Τεχνική βοήθεια γραφεία |

β) Άλλη τεχνική και διοικητική βοήθεια: - εσωτερική: - εξωτερική: από την οποία για συγκρότηση και συντήρηση των μηχανογραφημένων συστημάτων διαχείρισης |

Υποσύνολο 1 |

2) Δαπάνες στήριξης |

α) Μελέτες (επιχειρησιακές αξιολογήσεις) | 0,030 | 0,030 | 0,060 |

β) Συνεδριάσεις εμπειρογνωμόνων |

γ) Πληροφόρηση και δημοσιεύσεις |

Υποσύνολο 2 |

ΣΥΝΟΛΟ | 0,030 | 0,030 | 0,060 |

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)[5]

Αναλήψεις υποχρεώσεων σε εκατ. € (μέχρι το τρίτο δεκαδικό ψηφίο)

Κατανομή | Είδη αποτελεσμάτων(έργα, φάκελοι) | Αριθμός αποτελεσμάτων (Σύνολο για τα έτη 1…n) | Μέσο μοναδιαίο κόστος | Συνολικό κόστος (Σύνολο για τα έτη 1…n) |

1 | 2 | 3 | 4=(2X3) |

Δράση 1 - Μέτρο 1 - Μέτρο 2 Δράση 2 - Μέτρο 1 - Μέτρο 2 - Μέτρο 3 κλπ. |

ΣΥΝΟΛΙΚΟ ΚΟΣΤΟΣ |

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Τα καθήκοντα που άπτονται της διαχείρισης της συνδρομής θα εκτελεσθούν με ανακατανομή προσωπικού στις περιπτώσεις που κριθεί αναγκαίο, και δεν απαιτείται αύξηση του αριθμού του προσωπικού της Επιτροπής.

Κατηγορίες θέσεων απασχόλησης | Προσωπικό προς τοποθέτηση στη διαχείριση της δράσης από τους διαθέσιμους και/ή πρόσθετους ανθρώπινους πόρους | Σύνολο | Περιγραφή των καθηκόντων που απορρέουν από τη δράση |

Αριθμός θέσεων μόνιμης απασχόλησης | Αριθμός θέσεων έκτακτης απασχόλησης |

Μόνιμοι ή έκτακτοι υπάλληλοι | A B C | 1/3 | 1/3 | Π.χ. κατάρτιση μνημονίων συναντίληψης και συμφωνιών χορηγήσεων, επαφές με αρχές και ΔΧΟ, επαφές με εξωτερικούς εμπειρογνώμονες για τις επιχειρησιακές αξιολογήσεις, αποστολές επιθεώρησης, κατάρτιση εκθέσεων για το προσωπικό της Επιτροπής, προετοιμασία των διαδικασιών της Επιτροπής σχετικά με τη διαχείριση της συνδρομής. |

Άλλοι ανθρώπινοι πόροι |

Σύνολο | 1/3 | 1/3 |

7.2. Συνολικές δημοσιονομικές επιπτώσεις των ανθρώπινων πόρων

Κατηγορία ανθρώπινων πόρων | Ποσά σε ευρώ | Τρόπος υπολογισμού * |

Μόνιμοι υπάλληλοι Έκτακτοι υπάλληλοι | 30.500 | 1/3 x μέση ετήσια δαπάνη για υπάλληλο του βαθμού A*5 – A*12 |

Άλλοι ανθρώπινοι πόροι (να αναφερθεί η γραμμή του προϋπολογισμού) |

Σύνολο | 30.500 |

Τα ποσά αντιστοιχούν στις συνολικές δαπάνες για δώδεκα μήνες.

7.3. Άλλες δαπάνες διοικητικής λειτουργίας που απορρέουν από τη δράση

Γραμμή του προϋπολογισμού (αριθμός και τομέας) | Ποσά σε ευρώ | Μέθοδος υπολογισμού |

Συνολικό κονδύλιο (Τίτλος A7) A0701 – Αποστολές A07030 – Συνεδριάσεις A07031 – Επιτροπές υποχρεωτικής γνωμοδότησης 1 A07032 – Επιτροπές μη υποχρεωτικής γνωμοδότησης 1 A07040 – Διασκέψεις A0705 – Μελέτες και παροχή συμβουλών Άλλες δαπάνες (να προσδιοριστούν)- Αξιολόγηση εκ των υστέρων | 10.000 125.000 | Δύο αποστολές ετησίως για δύο άτομα Εκτιμώμενη συνολική δαπάνη ύψους 250.000 ευρώ για την σύμβαση παροχής υπηρεσιών |

Συστήματα πληροφόρησης (A-5001/A-4300) |

Άλλες δαπάνες – Μέρος A (να προσδιοριστούν) |

Σύνολο | 135.000 |

Τα ποσά αντιστοιχούν στις συνολικές δαπάνες για δώδεκα μήνες.

1 Να προσδιοριστεί το είδος κάθε επιτροπής καθώς και η ομάδα στην οποία ανήκει.

I. Ετήσιο σύνολο (7.2 + 7.3) II. Διάρκεια της δράσης III. Συνολικό κόστος της δράσης (I x II) | 165.500 ευρώ 2 έτη 331.000 ευρώ |

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

Η παρούσα συνδρομή έχει μακροοικονομικό χαρακτήρα και η παρακολούθηση και αξιολόγησή της θα πραγματοποιηθούν σύμφωνα με τις πάγιες διαδικασίες της Επιτροπής.

8.1. Επακόλουθα μέτρα

Οι υπηρεσίες της Επιτροπής θα παρακολουθήσουν την εφαρμογή της δράσης με βάση δείκτες μακροοικονομικής και διαρθρωτικής πολιτικής που θα συμφωνηθούν με τις αρχές της δικαιούχου χώρας σε μνημόνιο συναντίληψης. Οι αρχές της χώρας θα πρέπει να υποβάλλουν στις υπηρεσίες της Επιτροπής αναφορές σχετικά με τους εν λόγω δείκτες, σε τακτική βάση. Η Αντιπροσωπεία της Ευρωπαϊκής Επιτροπής στο Chisinau θα υποβάλλει επίσης τακτικές εκθέσεις για θέματα που άπτονται της παρακολούθησης της συνδρομής. Οι υπηρεσίες της Επιτροπής θα έχουν στενή συνεργασία με το ΔΝΤ και την Παγκόσμια Τράπεζα προκειμένου να επωφεληθούν από την πείρα και τις δραστηριότητες που αναπτύσσουν οι οργανισμοί αυτοί στη Μολδαβία.

8.2. Λεπτομέρειες και χρονοδιάγραμμα των προγραμματιζόμενων αξιολογήσεων

Η προτεινόμενη πρόταση απόφασης του Συμβουλίου προβλέπει την υποβολή στο Ευρωπαϊκό Κοινοβούλιο και στο Συμβούλιο ετήσιας έκθεσης η οποία περιλαμβάνει αξιολόγηση της εφαρμογής της παρούσας συνδρομής. Επιπλέον, προγραμματίζεται από την Επιτροπή ή τους δεόντως εντεταλμένους εκπροσώπους της ανεξάρτητη αξιολόγηση εκ των υστέρων ένα έως δύο έτη μετά τη λήξη της περιόδου εφαρμογής.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι υπηρεσίες της Επιτροπής έχουν δημιουργήσει ένα μόνιμο πρόγραμμα επιχειρησιακών αξιολογήσεων των χρηματοδοτικών κυκλωμάτων και των διοικητικών διαδικασιών σε όλες τις τρίτες χώρες στις οποίες χορηγείται μακροοικονομική χρηματοδοτική συνδρομή της Κοινότητας, ώστε να πληρούνται οι απαιτήσεις του δημοσιονομικού κανονισμού που διέπει τον γενικό προϋπολογισμό των Ευρωπαϊκών Κοινοτήτων

Επίσης, στο πλαίσιο του συντονισμού των χορηγών στον τομέα της διαχείρισης των δημόσιων οικονομικών, η Επιτροπή έχει συγχρηματοδοτήσει μια αξιολόγηση του πιστωτικού κινδύνου ως προς τη Μολδαβία. Η τελική έκθεση θα εκδοθεί σύντομα.

Στη Μολδαβία, οι υπηρεσίες της Επιτροπής θα αξιολογήσουν την αξιοπιστία των χρηματοπιστωτικών κυκλωμάτων και των διοικητικών διαδικασιών που συνδέονται με αυτό το είδος συνδρομής και θα προσδιορίσει αν το πλαίσιο για τη συνετή οικονομική διαχείριση της μακροοικονομικής χρηματοδοτικής συνδρομής είναι αρκετά αποτελεσματικό. Τα πορίσματα της αξιολόγησης πιστωτικού κινδύνου και όλα τα διαθέσιμα συμπεράσματα των σχετικών εκθέσεων του ΔΝΤ ή της Παγκόσμιας Τράπεζας θα ληφθούν υπόψη στην αξιολόγηση αυτή. Στο πλαίσιο αυτό, οι υπηρεσίες της Επιτροπής δύνανται να αποφασίσουν να προβούν σε επιχειρησιακή αξιολόγηση με τη βοήθεια δεόντως εντεταλμένων εξωτερικών εμπειρογνωμόνων όσον αφορά τα χρηματοπιστωτικά κυκλώματα και τις διοικητικές διαδικασίες των αρχών της δικαιούχου χώρας. Τα αποτελέσματα της αξιολόγησης πιστωτικού κινδύνου και, ενδεχομένως, της επιχειρησιακής αξιολόγησης θα χρησιμεύσουν για τον προσδιορισμό των κατάλληλων κριτηρίων στον τομέα της διαχείρισης των δημόσιων οικονομικών.

Η προτεινόμενη νομική βάση για την μακροοικονομική χρηματοδοτική συνδρομή προς την Μολδαβία περιλαμβάνει μια διάταξη σχετικά με τα μέτρα πρόληψης της απάτης. Τα μέτρα αυτά θα αναπτυχθούν περαιτέρω σε ένα μνημόνιο συναντίληψης και σε συμφωνία επιχορήγησης. Προβλέπεται ότι η συνδρομή θα εξαρτάται από ορισμένους συγκεκριμένους όρους πολιτικής, ιδίως στον τομέα της διαχείρισης των δημόσιων οικονομικών με σκοπό την ενίσχυση της αποτελεσματικότητας, της διαφάνειας και της λογοδοσίας.

Η μακροοικονομική χρηματοδοτική αυτή συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), και από το Ελεγκτικό Συνέδριο.

[1] Αποφάσεις αριθ. 2000/452/EΚ του Συμβουλίου της 10ης Ιουλίου 2000 (ΕΕ L 181, της 20.7.2000, σ.77) και 2002/1106/EΚ του Συμβουλίου της 19ης Δεκεμβρίου 2002 (ΕΕ L 351, της 28.12.2002, σ.76).

[2] ΕΕ C, σ.

[3] ΕΕ C, σ.

[4] Για περισσότερες πληροφορίες, βλ. το χωριστό επεξηγηματικό σημείωμα.

[5] Για περισσότερες πληροφορίες, βλ. το χωριστό επεξηγηματικό σημείωμα.